Presidensie ‘geskok’ oor Ramaphosa-berigAdjunkpres. Cyril Ramaphosa. Foto: GCIS Die Mail & Guardian het berig daar is spanning tussen pres. Jacob Zuma en Ramaphosa aangesien die adjunkpresident nie Vrydagaand die ANC se gala-ete bygewoon het nie. Die koerant beweer ook dat Ramaphosa se afwesigheid ander ANC-leiers onkant betrap het. “Dit is verregaande. Die adjunkpresident was in Juba in Suid-Soedan in sy hoedanigheid as spesiale afgevaardigde van pres. Zuma, soos aangekondig voor sy vertrek. Hy was veronderstel om betyds terug in Suid-Afrika te wees vir die ete, maar sy lugmagvliegtuig het egter tegniese foute ervaar en hy moes met ŉ kommersiële vliegtuig terugvlieg. Hy het Saterdag omstreeks 01:30 in Suid-Afrika aangekom toe die gala-ete reeds verby was,” het Bongani Majola, woordvoerder van die presidensie, gesê. “Sou die verslaggewer navraag gedoen het, kon hy die feite kry in plaas daarvan om leuens aan die publiek te versprei. Ons hoop die Mail & Guardian sal poog om hul verslaggewingstandaarde te verbeter.” Majola het gesê die departement van verdediging soek intussen na oplossings rakende Zuma en Ramaphosa se vliegtuie wat tegniese probleme ervaar en dus vir hulle ongerief veroorsaak.